Træerne blev plantet for mere end 200 år siden efter slaget ved Reden, hvor englænderne ødelagde hele den danske flåde. Meningen var, at træerne senere skulle anvendes til at bygge nye flådefartøjer af. Men træerne blev aldrig anvendt og derfor blev de i 1950'erne fredet som et historisk minde. Men i skødet for Skovpavillonen dokumenteres det, at kommunen er forpligtet til at sikre udsigten fra den tidligere restaurant til fjorden. Kommunen forpligtede sig altså til at fælde træerne og underskoven, hvis den blev for dominerende. Spørgsmålet idag er så, om den tinglyste betingelse i skødet eller den efterfølgende fredning er det, der gælder. - For os er der ingen tvivl om, at fredningen gælder. Der er så lidt egeskov tilbage i Danmark, at det som resterer skal bevares for eftertiden, slår lokalformand i Danmarks Naturfredningsforening Frans Julin fast. Og han bakkes op af formanden for Teknik- og Miljøudvalget i Mariagerfjord kommune Preben Christensen: - Det er en af Europas nordligst beliggende egeskove, der er mere end to hundrede år gammel. Det vil være mere end almindeligt trist, hvis egetræerne blev fældet, siger han. Ejeren af skovpavillonen ønskede idag ikke at kommentere sit krav overfor TV2/Nord.
Ny ejer af Skovpavillonen i Hobro Østerskov kræver træer fældet af hensyn til udsigten. Danmarks Naturfredningsforening kræver at træerne bevares.